Κάλαμος, Ζάκυνθος και Κεφαλλονιά είναι τα τρία βασικά μέτωπα που έχει να αντιμετωπίσει ο κρατικός μηχανισμός, την ώρα που σε ένα 24ωρο, η πυροσβεστική υπηρεσία ανταπεξήλθε σε ένα τεράστιο αριθμό πυρκαγιών σε όλη τη χώρα.

Η έκρυθμη κατάσταση που έχει δημιουργήσει το μπαράζ των πυρκαγιών στην Ζάκυνθο αρχικά, όπου οι επιτελείς της πυροσβεστικής μιλούν καθαρά για εμπρησμούς, και η πυρκαγιά στον Κάλαμο έπειτα, έχει φέρει στα όρια του το μηχανισμό δασοπυρόσβεσης, καθώς οι όλες οι δυνάμεις είναι διεσπαρμένες και έχουν υποστεί μεγάλη καταπόνηση, όπως αναφέρει το Αθηναϊκό πρακτορείο. Μόνο το 24ωρο που πέρασε, στην Ζάκυνθο εκδηλώθηκαν 22 πυρκαγιές.

Σε όλη την Ελλάδα, κατά τη διάρκεια του τελευταίου 24ώρου και συγκεκριμένα από ώρα 06:00 της 13-08-2017 έως την 06:00 της 14-08-2017, εκδηλώθηκαν 91 δασικές πυρκαγιές. Οι περισσότερες από αυτές τέθηκαν άμεσα υπό έλεγχο στο αρχικό τους στάδιο.

Από τις 22 πυρκαγιές στην Ζάκυνθο την Κυριακή, σχεδόν όλες τέθηκαν υπό έλεγχο αμέσως. Παραμένουν, όμως, σε εξέλιξη στο νησί 12 πυρκαγιές από αυτές που εκδηλώθηκαν από τις 11 μέχρι και τις 13 Αυγούστου.

Οι πιο σοβαρές από αυτές που εκδηλώθηκαν:

• Στις 11/08/2017 και περί Ω/13:33 στην περιοχή Καταστάρι - Παναγούλα

• στις 12/08/2017 και περί Ω/15:35 στην περιοχή Κοιλιωμένο

• στις 12/08/2017 και περί Ω/23:12 στην περιοχή Ελιές Βολίμων

• στις 12/08/2017 και περί Ω/23:37 στην περιοχή Αστέρι Βολίμων

• στις 13/08/2017 και περί Ω/00:30 στην περιοχή Αλωνάκι 'Ανω Βολίμων

• στις 13/08/2017 και περί Ω/00:32 στην περιοχή Σκούτα 'Ανω Βολίμων

Συνολικά στο νησί επιχειρούν 134 πυροσβέστες με 37 οχήματα, 30 άτομα πεζοπόρο, 1 Ε/Π.

Σε εξέλιξη είναι οι πυρκαγιές που εκδηλώθηκαν στη Κεφαλλονιά:

• Στις 13/08/2017 και περί Ω/21:35 στην περιοχή Δοριζάτα

• Στις 13/08/2017 και περί Ω/21:37 στην περιοχή Καραβάδος

• Στις 13/08/2017 και περί Ω/21:23 στην περιοχή Σβορωνάτα

Όλες οι υπόλοιπες πυρκαγιές στην χώρα είναι σε ύφεση ή υπό έλεγχο.

Επιπλέον, σύμφωνα με το Χάρτη Πρόβλεψης Κινδύνου Πυρκαγιάς, προβλέπεται υψηλός κίνδυνος (Δείκτης 3) για την Αττική, Βοιωτία, Εύβοια, Μαγνησία, Χαλκιδική, Θεσσαλονίκη, Αιτωλοακαρνανία, Ηλεία, Αχαΐα, Μεσσηνία, Λακωνία, Λασίθι, Ηράκλειο, Επτάνησα, Δωδεκάνησα, Σποράδες και τα νησιά Σκύρο, Λέσβο, Χίο, Ψαρά, Σάμο, Ικαρία.

Χάρτης Πρόβλεψης Κινδύνου Πυρκαγιάς pic.twitter.com/nKux7r38pH — Civil Protection GR (@GSCP_GR) 13 Αυγούστου 2017

Υπενθυμίζεται για μια ακόμα φορά στους πολίτες, σε περίπτωση πυρκαγιάς ή έκτακτης ανάγκης να ειδοποιούν αμέσως το κέντρο της Πυροσβεστικής Υπηρεσίας στον αριθμό κλήσης 199.